กรมอนามัยร่วมกับสมาคมเวชศาสตร์ป้องกันแห่งประเทศไทย ชู 6 วิถีชีวิต สร้างคนไทยสุขภาพดี
นายแพทย์สุวรรณชัย วัฒนายิ่งเจริญชัย อธิบดีกรมอนามัย พร้อมด้วย ศาสตราจารย์ (วุฒิคุณ) นายแพทย์พรเทพ ศิริวนารังสังสรรค์ นายกสมาคมเวชศาสตร์ป้องกันแห่งประเทศไทย เป็นประธานในการลงนามบันทึกข้อตกลงความร่วมมือทางวิชาการ สร้างความร่วมมือและความเข้มแข็งทางวิชาการแพทย์และสาธารณสุข เพื่อให้เกิดการผลิตและพัฒนากำลังคนด้านเวชศาสตร์วิถีชีวิต สร้างความเข้มแข็งให้แก่ระบบบริการสุขภาพปฐมภูมิของประเทศให้ยั่งยืน นายแพทย์สุวรรณชัย กล่าวว่า จากสถานการณ์สุขภาพในปัจจุบันพบประชาชนไทยมีอัตราป่วยด้วยโรคไม่ติดต่อเรื้อรัง (NCDs) เช่น โรคเบาหวาน ความดันโลหิตสูง โรคอ้วนลงพุง โรคหลอดเลือดสมอง โรคหัวใจ สูงถึง 14 ล้านคน และคาดจะมีแนวโน้มเพิ่มขึ้นในทุกปี ดังนั้นการปรับรูปแบบบริการสุขภาพแนวใหม่ "เวชศาสตร์วิถีชีวิต" จะช่วยปรับเปลี่ยนพฤติกรรมสุขภาพของผู้ป่วยให้เหมาะสมกับวิถีชีวิตของผู้ป่วยและครอบครัว เน้นการเสริมพลังอำนาจให้แก่ผู้ป่วยและครอบครัวในการสร้างเสริมสุขภาพและดูแลตนเอง โดยมีแพทย์และบุคลากรด้านสุขภาพเป็นผู้ให้การสนับสนุนนอกจากการรักษาด้วยการแพทย์แผนปัจจุบันและใช้ประโยชน์จากสิ่งแวดล้อมทางกายภาพ และสังคมของผู้ป่วยมาประยุกต์ให้เกิดประโยชน์สูงสุดต่อการปรับเปลี่ยนพฤติกรรมสุขภาพ เวชศาสตร์วิถีชีวิตประกอบด้วย 6 องค์ประกอบหลักคือ การบริโภคอาหารที่เป็นประโยชน์ต่อสุขภาพ  การนอนหลับเพียงพอ การจัดการความเครียดและอารมณ์ การจัดการด้านความสัมพันธ์ การจัดการบุหรี่ เครื่องดื่มแอลกอฮอล์และสิ่งเสพติด และ การมีกิจกรรมทางกาย เป้าหมายหลักคือ การสร้างแผนการดูแลสุขภาพตนเองที่เหมาะสมเป็นรายบุคคล ให้สามารถนำไปใช้ในชีวิตประจำวันได้อย่างมีคุณภาพ มีประสิทธิภาพและยั่งยืน